《何亨老筑堂里第榜曰安虚盖取司马子微不受外》
宋代·沈与求

幻境如群狙，喜怒眩名实。
怜渠千劫迷，堕此一念失。
世路波涛千，时事风雨疾。
胡为随物迁，坐此方寸窒。
使君超世姿，轩裳起儒术。
神交赤城仙，妙解穷隐密。
向来心泰然，初不计升黜。
危堂榜新颜，要以名自律。
窗扉敞深明，空华乱初日。
变灭惊须臾，蔽亏隔纖悉。
了知内观融，天光发虚室。
山林猿鹤俦，廊庙鵷鸾匹。
静躁涂或殊，出处心本一。
清都五城开，真仙罗辅弼。
行矣朝紫皇，启沃造前膝。
功名戏剧成，志愿谈笑毕。
它年容买邻，傥不傲蓬荜。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。